Diari Oficial de la Generalitat Valenciana


Sumari del DOGV 3499, del 20-05-1999 (1999/4249)

ORDRE de 20 d'abril de 1999, de la Conselleria d'Obres Públiques, Urbanisme i Transports, per la qual es convoquen vuit beques d'informàtica i telecomunicacions.
-----------------------------------------------------------------------------------------------------------------------------------------------------------------

### Dades del document

Número de DOGV
:   3499

Data del DOGV
:   20-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/4249


Data del document
:   20-04-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * suport econòmic
    * professió de la informàtica
    * ajuda pública
    * assignació per estudis
    * informàtica

ORDRE de 20 d'abril de 1999, de la Conselleria d'Obres Públiques, Urbanisme i Transports, per la qual es convoquen vuit beques d'informàtica i telecomunicacions. [1999/M4249]
  
Fent ús de les facultats que tinc conferides
  
ORDENE
  
Article 1. Objecte
  
Constitueix l'objecte d'aquesta ordre la convocatòria de vuit beques per al suport de programació en aplicacions i/o projectes en curs de realització en la Conselleria d'Obres Públiques, Urbanisme i Transports. D'aquestes, sis seran per a València, una per a Castelló i una per a Alacant.
  
Article 2. Requisits dels sol·licitants
  
Podran optar a la beca les persones que acrediten tenir aprovat el cinqué curs d'informàtica o telecomunicacions en qualsevol universitat espanyola.
  
Article 3. Durada i dotació econòmica
  
El període de durada de les beques comprendrà des del començament que s'assenyale fins a l'acabament de l'exercici de 1999, si bé s'estableix la possibilitat d'una pròrroga automàtica pels mesos que resten fins a completar l'any de benefici, sempre que la Llei de Pressupostos per al 2000 considere una línia específica a l'efecte.
  
Una mateixa persona no podrà aprofitar-se de més de dues beques, ja siguen en períodes consecutius o alterns, per això la durada màxima establida en tots els casos serà de 24 mesos.
  
Les beques estaran dotades amb 100.000 pessetes mensuals cadascuna, amb un import màxim d'1.200.000 pessetes, tenint en consideració el període de benefici d'un any.
  
Es finançaran a càrrec al pressupost de la Generalitat Valenciana: per a l'exercici 1999, aplicació pressupostària 63.48.922.0.888.0.
  
Aquesta convocatòria i la concessió de les beques es condicionen a la previsió del crèdit adequat i suficient en els pressupostos mencionats.
  
Article 4. Formalització de sol·licituds
  
Els candidats hauran de presentar en el Registre General de la Conselleria d'Obres Públiques, Urbanisme i Transports, situat a l'avinguda de Blasco Ibáñez, 50 de València o en qualsevol de les dependències previstes en l'article 38 paràgraf quart de la Llei de Règim Jurídic de les Administracions Públiques i del Procediment Administratiu Comú, la següent documentació:
  
a) Currículum, del qual formaran part les seues dades personals, fotocòpia del document nacional d'identitat, domicili habitual, data de naixement, telèfon, expedient acadèmic i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, paquets ofimàtics que es coneixen, etc.
  
b) Certificat acadèmic acreditatiu dels requisits exigits en l'article 2 i de l'expedient acadèmic presentat.
  
c) Hauran de fer constar en la sol·licitud:
  
- Beques d'informàtica de l'any 1999.
  
- Per on se sol·licita la beca, València, Castelló o Alacant.
  
Article 5. Termini de presentació de sol·licituds
  
El termini per al lliurament de sol·licituds serà de 15 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Article 6. Termini de selecció i concessió de beques
  
1. La concessió de les vuit beques s'efectuarà per resolució del conseller d'Obres Públiques, Urbanisme i Transports a la vista de la decisió de la comissió avaluadora, que estarà presidida pel secretari general, o persona en qui delegue. Formaran part d'aquesta com a vocals, dos representants del Servei d'Organització i Informàtica de la Conselleria d'Obres Públiques, Urbanisme i Transports, que seran el tècnic d'organització i el tècnic de sistemes lògics, que actuarà de secretari.
  
La selecció dels becaris es determinarà per la puntuació obtinguda en el barem, en les condicions de l'article 6 paràgraf tercer, i que consta dels conceptes següents:
  
- Titulació acadèmica fins a 2 punts
  
- Assignatures específiques fins a 4 punts
  
- Coneixement d'eines de desenvolupament fins a 4 punts
  
- Coneixements de procediments
  
administratius de l'administració autonòmica fins a 4 punts
  
2. El jurat es reunirà en els 15 dies següents a la terminació del termini de presentació de sol·licituds i podrà convocar a tots aquells candidats que considere convenient per tal de comprovar, mitjançant prova escrita o entrevista, aquells aspectes referents als mèrits adduïts que s'estimen d'interés.
  
3. La resolució de concessió o denegació es notificarà a les persones interessades. La resolució del conseller d'Obres Públiques, Urbanisme i Transports en què atorga les vuit beques serà publicada, a més, en el Diari Oficial de la Generalitat Valenciana. A més es constituirà una borsa de reserva formada pels aspirants que no resulten adjudicataris de les beques, prioritzats per ordre de puntuació, per a cobrir les vacants que puguen sorgir durant el període d'aprofitament, sempre que coincidisquen les característiques de la beca vacant i la titulació requerida amb les dels candidats de la borsa de reserva.
  
El conseller d'Obres Públiques, Urbanisme i Transports es reserva la facultat d'interpretar el contingut d'aquesta convocatòria de beques i llista de reserva de becaris.
  
4. La condició de becari no generarà en cap moment cap relació laboral amb la Generalitat Valenciana.
  
5. La condició d'integrant de la borsa de reserva de becaris d'informàtica no generarà en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.
  
Per a accedir a la condició de becari serà necessari que es produïsca una resolució del conseller d'Obres Públiques, Urbanisme i Transports en la qual s'adjudique la beca a favor seu. Aquesta resolució es publicarà així mateix en el Diari Oficial de la Generalitat Valenciana.
  
Article 7. Obligacions dels becaris
  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral regular. La infracció d'aquesta regla autoritzarà la Conselleria d'Obres Públiques, Urbanisme i Transports a cancel·lar l'aprofitament de la beca.
  
2. Els becaris, una vegada reben la notificació d'haver estat seleccionats per a una beca, estaran obligats a tenir una dedicació a les activitats objecte d'aquesta de 30 hores setmanals, que hauran de ser realitzades sota la supervisió del personal del Servei d'Organització i Informàtica de la Conselleria d'Obres Públiques, Urbanisme i Transports designat a l'efecte.
  
3. Els becaris hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.).
  
Al final del període de la beca, el becari haurà d'elaborar una memòria de les activitats dutes a terme.
  
La Conselleria d'Obres Públiques, Urbanisme i Transports s'encarregarà d'ordenar les activitats dels becaris, així com de resoldre les incidències que es produïsquen durant el període d'aprofitament de les beques.
  
La Conselleria d'Obres Públiques, Urbanisme i Transports, podrà deixar sense efecte aquestes en el cas que s'incomplisquen les obligacions per part dels becaris.
  
Article 8. Forma de pagament
  
Les beques, en la quantia determinada en l'article 3 es pagaran als becaris mensualment, amb l'informe previ favorable del Servei d'Organització i Informàtica.
  
El termini màxim per a resoldre les sol·licituds serà de sis meses des de la data de publicació d'aquesta convocatòria en el Diari Oficial de la Generalitat Valenciana. Transcorregut aquest termini i davant la falta de resolució expressa s'entendran desestimades totes les sol·licituds.
  
Contra aquesta ordre, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana.
  
Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició d'aquest. Tot això de conformitat amb el que preveuen els articles 57.2f i 58 de la Llei Reguladora de la Jurisdicció Contenciosa Administrativa de 27 de desembre de 1956; l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tot això sense perjudici que puga exercir qualsevol altre recurs que estime oportú.